ΓΡΑΠΤΗ ΕΡΩΤΗΣΗ E-3593/98

υποβολή: Jan Mulder (ELDR) προς την Επιτροπή

(3 Δεκεμβρίου 1998)

Θέμα: Xήση του σήματος ποιότητας για τα προïόντα βιολογικής καλλιέργειας στις Ηνωμένες Πολιτείες

Κατά καιρούς διαβάζουμε στον τύπο ότι οι Ηνωμένες Πολιτείες σκέφτονται να τροποποιήσουν τα κριτήρια που ισχύουν για τα προϊόντα βιολογικής καλλιέργειας προκειμένου να επιτραπεί ιδίως η χρήση γενετικώς τροποποιημένων οργανισμών στη βιολογική καλλιέργεια.

1. Η ανωτέρω πληροφορία επιβεβαιώνεται από την Επιτροπή;

2. Εκτιμά η Επιτροπή ότι, εάν όντως πραγματοποιηθεί αυτή η εξέλιξη στις Ηνωμένες Πολιτείες, τα βιολογικά προϊόντα που εισάγονται από αυτές θα μπορούν να τοποθετούνται στα ράφια των καταστημάτων δίπλα στα βιολογικά προϊόντα που παράγονται εντός της Ευρωπαϊκής Ένωσης, χωρίς να εφιστάται η προσοχή των καταναλωτών στη μεταξύ τους διαφορά (στη διαφορά, δηλαδή, μεταξύ προϊόντων που έχουν παραχθεί με τη χρήση γενετικώς τροποποιημένων οργανισμών και προϊόντων που έχουν παραχθεί χωρίς τη χρήση τέτοιων οργανισμών);

3. Μπορεί η Επιτροπή να επισημάνει για ποιό λόγο συνεχίζει να μην υφίσταται κάποιος κώδικας βιολογικής καλλιέργειας στο πλαίσιο του Κώδικα Τροφίμων;

Απάντηση του κ. Fischler εξ ονόματος της Επιτροπής

(1 Φεβρουαρίου 1999)

1. Η Επιτροπή υπέβαλε, σύμφωνα με τους διακανονισμούς που προβλέπονται από τη συμφωνία της Παγκόσμιας Οργάνωσης Εμπορίου (ΠΟΕ) για τους τεχνικούς φραγμούς στο εμπόριο, σχόλια για την προτεινόμενη ρύθμιση εκ μέρους των Ηνωμένων Πολιτειών όσον αφορά τις βιολογικές καλλιέργειες. Διατυπώθηκαν ειδικές ανησυχίες για την σχεδιαζόμενη έγκριση των γενετικώς τροποποιημένων οργανισμών στο σχέδιο των προδιαγραφών των Ηνωμένων Πολιτειών. Ο αρχικός προτεινόμενος κανόνας των Ηνωμένων Πολιτειών για τις προδιαγραφές βιολογικών καλλιεργειών απεσύρθη τον Μάιο του 1998 μετά από πληθώρα σχολίων, συμπεριλαμβανομένων και αντιρρήσεων για την ένταξη των γενετικώς τροποποιημένων καλλιεργειών. Η Επιτροπή αντιλαμβάνεται ότι στην αναθεωρημένη έκδοση που πρόκειται να δημοσιευθεί σύντομα το στοιχείο αυτό θα παραλειφθεί.

2. Η Κοινότητα διαθέτει καλώς διατυπωμένους κανόνες για την παραγωγή και σήμανση των βιολογικών προϊόντων. Ο κανονισμός (ΕΟΚ) 2092/91(1) του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής προβλέπει στο άρθρο 11 καθεστώς ισοδυναμίας για τα προϊόντα που εισάγονται από τρίτες χώρες. Η διαχείριση του εν λόγω καθεστώτος πραγματοποιείται είτε από την Επιτροπή (άρθρο 11 παράγραφος 1) ή, όπως αυτό συμβαίνει προς το παρόν για τα προϊόντα που προέρχονται από τις Ηνωμένες Πολιτείες, από τα κράτη μέλη (άρθρο 11 παράγραφος 6). Οι απαιτήσεις της Κοινότητας προβλέπουν ότι πριν τα βιολογικά προϊόντα εισαχθούν στην Κοινότητα από μία τρίτη χώρα, πρέπει να αποδειχθεί ότι τα προϊόντα έχουν παραχθεί σύμφωνα με προδιαγραφές παραγωγής και με διακανονισμούς επιθεώρησης ισοδύναμους με αυτούς που εφαρμόζονται στην κοινοτική παραγωγή. Το Συμβούλιο προς το παρόν εξετάζει την εισαγωγή μιας συνολικής απαγόρευσης της χρησιμοποίησης γενετικώς τροποποιημένων οργανισμών στις βιολογικές καλλιέργειες της Κοινότητας. Είναι σαφές ότι, εφόσον εκδοθεί απόφαση για το θέμα αυτό από το Συμβούλιο, η πιθανή χρησιμοποίηση των γενετικώς τροποποιημένων οργανισμών στη βιολογική καλλιέργεια σε τρίτη χώρα θα πρέπει να ενταχθεί στο πλαίσιο του εν λόγω καθεστώτος ισοδυναμίας.

3. Το σχέδιο για κώδικα βιολογικής καλλιέργειας που συζητείται προς το παρόν προβλέπει απαγόρευση της χρησιμοποίησης των γενετικά μεταλλαγμένων οργανισμών στη βιολογική καλλιέργεια και επιτρέπει στις χώρες να καθιερώσουν ισοδύναμα καθεστώτα σχετικά με τις εισαγωγές βιολογικών προϊόντων. Αναμένεται ότι οι κατευθυντήριες γραμμές του κώδικα βιολογικών προϊόντων (που προέρχονται από καλλιέργειες) θα εγκριθεί τον Απρίλιο του 1999.

(1) ΕΕ L 198 της 22.7.1991.